CELEX: E2007C0029
Language: lt
Date: 1171843200000
Title: 2007 m. vasario 19 d. ELPA priežiūros institucijos sprendimas Nr. 29/07/COL, kuriuo patvirtinamas Norvegijos pateiktas zoologijos soduose laikomų paukščių profilaktinio skiepijimo nuo labai patogeniško paukščių gripo planas

24.5.2007   
            
            
               LT
            
            
               Europos Sąjungos oficialusis leidinys
            
            
               L 132/40
            
         ELPA PRIEŽIŪROS INSTITUCIJOS SPRENDIMAS
   
   Nr. 29/07/COL
   2007 m. vasario 19 d.
   kuriuo patvirtinamas Norvegijos pateiktas zoologijos soduose laikomų paukščių profilaktinio skiepijimo nuo labai patogeniško paukščių gripo planas
   ELPA PRIEŽIŪROS INSTITUCIJA,
   ATSIŽVELGDAMA į Europos ekonominės erdvės susitarimą, ypač į jo 109 straipsnį ir 1 protokolą,
   ATSIŽVELGDAMA į ELPA valstybių susitarimą dėl Priežiūros institucijos ir Teisingumo Teismo įsteigimo, ypač į jo 5 straipsnio 2 dalies d punktą ir 1 protokolą,
   ATSIŽVELGDAMA į EEE susitarimo I priedo I skyriaus 3.1.5a punkte nurodytą aktą, 2005 m. gruodžio 20 d. Tarybos direktyva 2005/94/EB dėl paukščių gripo kontrolės Bendrijoje priemonių ir panaikinanti Direktyvą 92/40/EEB (1), suderintą su EEE susitarimu 1 protokolu, ypač į jo 56 straipsnio 2 dalį ir 57 straipsnio 2 dalį,
   ATSIŽVELGDAMA į Norvegijai taikytiną aktą pagal EEE susitarimo I priedo I skyriaus įžanginės dalies 3 straipsnio b dalyje nurodytas procedūras, 2006 m. liepos 6 d. Komisijos sprendimas 2006/474/EB dėl priemonių labai patogeniško paukščių gripo, kurį sukelia gripo A viruso H5N1 potipis, galinčio plisti tarp paukščių, laikomų valstybių narių zoologijos soduose, patvirtintose įstaigose, institutuose ar centruose, prevencijai ir panaikinantis Sprendimą 2005/744/EB (2),
   ATSIŽVELGDAMA į 2007 m. vasario 14 d. ELPA priežiūros institucijos sprendimą Nr. 22/07/COL, kuriuo kompetentingam kolegijos nariui nurodoma priimti sprendimą, jeigu sprendimo projektas atitinka ELPA veterinarijos komiteto (EVK) nuomonę,
   KADANGI paukščių gripas yra užkrečiama virusinė naminių ir kitų paukščių liga, sukelianti mirtį ir sutrikimus, kurie gali greitai pasiekti epizootinį mastą ir taip sukelti rimtą grėsmę gyvūnų ir visuomenės sveikatai bei labai sumažinti paukštininkystės pelningumą,
   KADANGI atsižvelgiant į tai, kad nelaisvėje laikomi paukščiai, t. y. paukščiai, laikomi zoologijos soduose, patvirtintose įstaigose, institutuose ar centruose, paprastai negali kontaktuoti su naminiais paukščiais arba kitais nelaisvėje laikomais paukščiais ir todėl nėra pavojaus, kad naminiai paukščiai arba kiti nelaisvėje laikomi paukščiai gali nuo jų užsikrėsti, ir atsižvelgiant į zoologijos soduose laikomų paukščių vertingumą, profilaktinis tokių paukščių skiepijimas gali būti tinkama papildoma profilaktinė priemonė,
   KADANGI Direktyvoje 2005/94/EB nustatytos taisyklės dėl, inter alia, nelaisvėje laikomų paukščių, pvz., zoologijos soduose laikomų paukščių, profilaktinio skiepijimo nuo paukščių gripo ir nustatyta, kad EEE ELPA valstybės pateikia ELPA priežiūros institucijai patvirtinti naminių paukščių ar kitų nelaisvėje laikomų paukščių skiepijimo planus,
   KADANGI siekiant apsaugoti laukinę fauną ir biologinę įvairovę, Sprendime 2006/474/EB nustatytos išsamios taisyklės dėl biologinio saugumo priemonių labai patogeniško paukščių gripo, kurį sukelia gripo A viruso H5N1 potipis, galinčio plisti tarp paukščių, laikomų zoologijos soduose, patvirtintose įstaigose, institutuose ar centruose, prevencijai,
   KADANGI Sprendime 2006/474/EB taip pat nustatytos paukščių, laikomų zoologijos soduose, patvirtintose įstaigose, institutuose ar centruose, profilaktinio skiepijimo taisykles, kurių turėtų laikytis EEE ELPA valstybės, jei jos nusprendžia, kad minėtus paukščius reikia skiepyti, ir numatyta, kad EEE ELPA valstybės pateikia ELPA priežiūros institucijai zoologijos soduose laikomų paukščių skiepijimo planus,
   KADANGI ELPA priežiūros institucija, glaudžiai bendradarbiaudama su Europos Komisija, išnagrinėjo pagal Direktyvą 2005/94/EB ir Sprendimą 2006/474/EB Norvegijos pateiktą profilaktinio skiepijimo nuo paukščių gripo planą ir todėl tikslinga nustatyti, kad jis būtų patvirtintas,
   KADANGI šiame sprendime numatytos priemonės atitinka ELPA priežiūros institucijai padedančio ELPA veterinarijos komiteto nuomonę,
   PRIĖMĖ ŠĮ SPRENDIMĄ:
   
               1)
            
            
               Tvirtinamas 2006 m. gegužės 15 d. Norvegijos zoologijos soduose laikomų paukščių profilaktinio skiepijimo nuo labai patogeniško paukščių gripo planas, pateiktas pagal Direktyvos 2005/94/EB 56 straipsnio 2 dalį ir Sprendimo 2006/474/EB 4 straipsnį.
            
         
               2)
            
            
               Pagal EEE susitarimo 109 straipsnio 2 dalį ELPA priežiūros institucija perduoda Europos Komisijai Norvegijos pateiktą profilaktinio skiepijimo planą ir jo pakeitimus.
            
         
               3)
            
            
               Šis sprendimas įsigalioja 2007 m. vasario 19 d.
            
         
               4)
            
            
               Šio sprendimo tekstas anglų kalba yra autentiškas.
            
         
      Priimta Briuselyje, 2007 m. vasario 19 d.
      
         
            ELPA priežiūros institucijos vardu
         
         Bjørn T. GRYDELAND
         
         
            Pirmininkas
         
         Niels FENGER
         
         
            Direktorius
         
      
   
   
      (1)  OL L 10, 2006 1 14, p. 16.
   
      (2)  OL L 187, 2006 7 8, p. 37.